РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/198-14

10. октобар 2014. године

Б е о г р а д

ЗАПИСНИК

ДЕВЕТЕ СЕДНИЦЕ ОДБОРАЗА ОБРАЗОВАЊЕ, НАУКУ, ТЕХНОЛОШКИ РАЗВОЈ

И ИНФОРМАТИЧКО ДРУШТВО, ОДРЖАНЕ 10. ОКТОБРА 2014. ГОДИНЕ

Седница је почела у 11,40 часова.

Седницом је председавала мр Александра Јерков, председница Одбора.

 **Због недостатка кворума, Одбор је почео и oдржао седницу у складу са чл. 72. став 5. Пословника Народне скупштине, расправљајући по предложеној тачки дневног реда из Сазива: „** Разматрање положаја запослених у образовном процесу“**, у циљу обавештавања Одбора о питањима из његовог делокруга.**

 На почетку седнице били су присутни: Александра Јерков, председница Одбора, Дејан Николић (заменик члана), Јанко Веселиновић (заменик члана) и Анамарија-Вичек (члан).

Касније, у току седнице, присуствовали су и следећи народни посланици, који су претходно били на пленарној седници:

Милан Кнежевић, Милета Поскурица, Небојша Петровић, Владимир Орлић, Невенка Милошевић и Милена Бићанин - **чланови Одбора**.

 Милорад Цветановић и Биљана Илић Стошић - **заменици чланова Одбора.**

Седници Одбора нису присуствовали следећи чланови Одбора: Марко Атлагић, Ирена Алексић, Љубиша Стојмировић, Жарко Обрадовић, Дијана Вукомановић, Јелисавета Вељковић, Нинослав Стојадиновић, Олена Папуга и Риза Халими.

Седници Одбора су присуствовали Ружица Тодић Брдарић, члан Извршног одбора ГСПРС “Независност”, Срђан Словић, потпредседник ГСПРС “Независност”, Драган Матијевић, председник Уније синдиката просветних радника Србије, Бранислав Павловић, председник Синдиката образовања Србије, Слободан Брајковић, председник Синдиката радника у просвети Србије и Хаџи Здравков Ковач, члан председништва тог синдикатa.

Прва тачка дневног реда – **Разматрање положаја запослених у образовном процесу**

 Поводом предложене прве тачке дневног реда, присутни представници синдиката просветних радника истакли су значај образовања за државу Србију тј. друштво у целини. Такође су току дискусије истакли, да уочи доношења Закона о измени Закона о буџету Републике Србије не траже повишицу него системско решење њиховог материјалног положаја и тарифни суверенитет што би, између осталог, требало да значи и уређивање политике плата у јавном сектору на јединствени начин, путем платних разреда. Као пример су навели, да спремачице или возачи у неким државним агенцијама имају веће плате од високообразовног кадра у просвети. Потреба за побољшањем материјалног положаја запослених у просвети произилази пре свега из чињенице да плате из године у годину бележе пад до те мере, да су у 2014. години биле испод републичког просека. Према њиховом мишљењу, уколико материјални положај запослених у просвети не буде заштићен, држава ће имати лоше образовање. Тражили су и разјашњење у вези наводних нејасноћа у тумачењу појма “последњи послодавац” кад се обрачунава минули рад. Посебно су навели, да би за решавање тог питања било од значаја доношење аутентичног тумачења одредаба закона које уређују ову материју.

 Милета Поскурица, Невенка Милошевић, Владимир Орлић и Милорад Цветановић, изразили су незадовољство због начина на који је седница Одбора организована и образложењем које је тим поводом дала председница Одбора, наводећи да су на почетку седнице Одбора били присутни на пленарној седници због гласања. Током дискусије, изразили су спремност да сарађују са представницима синдиката просветних радника у циљу побољшања њиховог положаја, али у складу са тренутним могућностима државе.

 У одговору на примедбе, председница Одбора је истакла да је седница Одбора почела са закашњењем од 45 минута, јер су се чекали „посланици позиције“.

 Милена Бићанин је истакла да разуме проблеме са којима се просветни радници суочавају у пракси и да очекује да њихов положај буде уређен на начин који то просветни радници заслужује.

 Јанко Веселиновић је подржао захтеве запослених у образовању јер је стање у овој области изузетно тешко, сматрајући да је садашња Влада одговорна за то. Завршавајући своје излагање, он је нагласио да мере штедње, које се најављују, не би требало да се преламају преко плећа ионако материјално угрожених просветних радника.

 Након полемике, која је потом уследила и опречних ставова чланова Одбора у вези са начином организовања седнице и кривцима за стање у образовању, представници синдиката у просвети су одлучили да напусте седницу (14,00 часова), демонстрирајући на тај начин своје неслагање због супростављених ставова који су се чули од стране чланова Одбора.

Друга тачка дневног реда – **Разно**

У оквиру тачке разно Александра Јерков је информисала чланове Одбора да ће наредна седница бити сазвана највероватније за понедељак 13. октобар 2014. године с тачком дневног реда: Разматрање Предлога закона о спречавању допинга у спорту.

**Стено белешке, које су електронском поштом достављене члановима Одбора 17. октобра (петак) чине саставни део Записника девете седнице Одбора.**

Седница је завршена у 14,45 часова.

 СЕКРЕТАР ПРЕДСЕДНИЦА

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

 Драгомир Петковић мр Александра Јерков